#### **TEKST 1Läänemere taimestik**

[Taimestik on Läänemeres](http://entsyklopeedia.ee/artikkel/l%C3%A4%C3%A4nemere_taimestik) liigivaene, kuid küllaltki isendirikas. Selle põhiosa moodustavad vetikad. Mikrovetikaid ehk fütoplanktonit leidub üle 3000 liigi, nendest olulisemaid on [ränivetikad](http://entsyklopeedia.ee/artikkel/r%C3%A4nivetikad1), [sinivetikad](https://www.terviseamet.ee/sites/default/files/Keskkonnatervis/sinivetikad_ehk_tsueanobakterid.pd.pdf) ja [viburvetikad](http://entsyklopeedia.ee/artikkel/viburloomad1). Suurvetikaid on leitud üle 450 liigi ning neist on arvukaimad [puna](http://40.113.101.51/artikkel/punavetikad1)- ja [pruunvetikad](https://www.kalapeedia.ee/pruunvetikad.html). Õistaimeliike esineb alla 100, nende hulka kuuluvad näiteks [meri-särjesilm](https://elurikkus.ee/bie-hub/species/6753#overview), [sõõr-särjesilm](https://elurikkus.ee/bie-hub/species/6734), [räni-kardhein](https://elurikkus.ee/bie-hub/species/3594), [tähk-vesikuusk](https://elurikkus.ee/bie-hub/species/5840), [kamm-penikeel](https://elurikkus.ee/bie-hub/species/6530#overview) ja [pikk merihein](https://elurikkus.ee/bie-hub/species/8264#overview). Eesti rannikumeres esineb ligikaudu 1200 liiki mikrovetikaid ning 60 taksonit suurtaimi (nende hulgas 12 liiki õistaimi).

#### **TEKST 2 Läänemere loomastik**

[Läänemere loomastiku](http://entsyklopeedia.ee/artikkel/l%C3%A4%C3%A4nemere_loomastik) moodustavad mere moodustumise erinevatel ajajärkudel siia jäänud organismid: riimveelised ja merelised glatsiaalreliktid (Joldiamerre rännanud liikide järglased), merelised boreaalsed liigid ning mandriveekogudest pärit mageveeliigid. Läänemere noore geoloogilise vanuse tõttu ei ole siin jõudnud tekkida endeemseid loomaliike.

**Läänemeres elab üle 2000 liigi selgrootuid**. Ainult merelised on neist [karikloomad](https://www.kalapeedia.ee/karikloomad.html), [kammloomad](https://miksike.ee/docs/referaadid2005/kammloomad_evelin.htm), [siil](https://et.wikipedia.org/wiki/Siilussid)-, [keraskärss](https://et.wikipedia.org/wiki/Kerask%C3%A4rssussid)- ja [hulkharjasussid](https://www.kalapeedia.ee/4360.html). Teised rühmad on aga kas riimvee- või mageveeliigid, kes taluvad ka madalamat soolsust. Põhjaloomastik on Eesti merealal esindatud 92 taksoniga. Eesti vetes domineerivad merelised ja riimveelised [aerjalalised](https://www.kalapeedia.ee/aerjalalised.html) ning suvel [vesikirbulised](https://et.wikipedia.org/wiki/Vesikirbulised) ja [keriloomad](https://et.wikipedia.org/wiki/Keriloomad). Karpidest esineb Eesti vetes [söödav rannakarp](https://elurikkus.ee/bie-hub/species/78840#overview), balti lamekarp, [liiva-uurikkarp](https://elurikkus.ee/bie-hub/species/78244#overview), [südakarp](https://elurikkus.ee/bie-hub/species/15862?lang=et) ja [rändkarp](https://elurikkus.ee/bie-hub/species/54767).

**TEKST 3**

**Läänemeres elab 242 kalaliiki**. Läänemere madala soolsuse tõttu elab siin palju magevetest pärit kalaliike, kuid leidub ka Atlandi ookeanist pärit liike. Läänemeres elavad ookeanikalad on sageli väiksemad kui nende ookeanides elavad liigikaaslased ning mõned neist ei saa mere liiga väikese soolsuse tõttu siin järglasi. Lisaks leidub Läänemeres ka siirdekalu, kes rändavad kudema merest mageveekogudesse või vastupidi. Läänemere levinud ja arvukad kalaliigid on [kilu](https://www.kalapeedia.ee/3685.html), [räim](https://www.kalapeedia.ee/3678.html), [lest](https://www.kalapeedia.ee/3616.html) ja [tursk](https://www.kalapeedia.ee/3503.html), kes on ka olulised püügikalad. Kilu ja räim moodustavad üle 90% Eesti kaubanduslikel eesmärkidel püütava kala saagist. Lõhi, ahven, koha ja lest on aga Eestis olulised väikesemahulise/kohaliku rannapüügi jaoks. Eesti aladel elab Läänemeres 32 liiki merekalu, 10 liiki siirdekalu ning 26 liiki mageveekalu.

**TEKST 4**

**Merega on seotud paljude linnuliikide elu**. Läänemere aladel pesitseb või talvitub 159 veelinnuliiki. Pesitsejatest on arvukalt esindatud [kurvitsalised](http://entsyklopeedia.ee/artikkel/kurvitsalised1) (näiteks [tutkas](https://elurikkus.ee/bie-hub/species/215206), kajakad, tiirud, [merisk](https://elurikkus.ee/bie-hub/species/62964#overview)) ja [hanelised](http://entsyklopeedia.ee/artikkel/hanelised1) (nt haned, pardid ja luiged). Läbirändajatest on arvukaimad liigid [aul](https://elurikkus.ee/bie-hub/species/16307), [hahk](https://elurikkus.ee/bie-hub/species/100079#overview), [tuttvart](https://elurikkus.ee/bie-hub/species/38565#overview), [mustvaeras](https://elurikkus.ee/bie-hub/species/116116#overview) ja [sinikael-part](https://elurikkus.ee/bie-hub/species/33642#overview).

**Imetajaid** elab Läänemeres 4 liiki: loivalistest [hallhüljes](https://elurikkus.ee/bie-hub/species/63020#overview), [viigerhüljes](https://elurikkus.ee/bie-hub/species/88688#overview) ja randal ning vaalalistest [pringel](https://elurikkus.ee/bie-hub/species/88689#overview). Eksikülalistena satub siia ka teisi vaalalisi (laiksilm-, küür- ja valgevaal ning valgekoon-delfiin).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Takson -** taksonoomilisse üksusesse kuuluvate organismide kogum. Taksonoomia põhimõiste, organismide süstemaatika üksus ehk kategooria

*Tekstid võetud* [*Loodusveebist*](https://loodusveeb.ee/et/themes/meri/laanemere-elustik)*.*